STANDARD ZANIMANJA I STANDARD KVALIFIKACIJE

„Specijalist za izradu prototipa – aditivne tehnologije“

Martina Filipović Tretinjak, nastavnica elektrotehničke skupine predmeta u Elektrotehničkoj školi u Zagrebu, u sklopu projekta "RCK Faust - strojarstvo" sudjelovala je u izradi standarda kvalifikacije i standarda zanimanja "Specijalist za izradu prototipa - aditivne tehnologije".

Aditivne tehnologije ili tehnologije aditivne proizvodnje, kolokvijalno zvane 3D printanje, obuhvaćaju više procesa izrade, s time da im je zajedničko to da izradu predmeta vrše po slojevima, dodavanjem materijala. Proizvodni proces izrade prototipa započinje konstruiranjem trodimenzionalnoga modela računalnim [CAD](https://www.enciklopedija.hr/natuknica.aspx?ID=68079) programima za modeliranje, ili digitaliziranjem prostornoga oblika već postojećega objekta trodimenzionalnim skenerima. Zatim se model pretvara u niz horizontalnih poprečnih presjeka koji se strojem za proizvodnju tvorevina otiskuju sloj po sloj do konačnog proizvoda.

Tijekom izrade standarda zanimanja i standarda kvalifikacija povezuje se Europski kvalifikacijski okvir (EQF) i razina Hrvatskog kvalifikacijskog okvira (HKO). Europska unija je razvila EQF za lakše razumijevanje i usporedbu nacionalnih kvalifikacija. Njime se podupire prekogranična mobilnost osoba koje se obrazuju i rade te se promiče cjeloživotno učenje i profesionalni razvoj u cijeloj Europi. HKO je reformski instrument kojim se uređuje cjelokupni sustav kvalifikacija na svim obrazovnim razinama u Republici Hrvatskoj kroz standarde kvalifikacija temeljene na ishodima učenja i usklađene s potrebama tržišta rada, pojedinca i društva u cjelini.

.